Imtella' Marzu 11, 2021 - Aġġornata 11 Ta' Marzu, 2021 2:21pm Tliet kwarti tal-pajjiżi Ewropej qegħdin mill-ġdid iħabbtu wiċċhom ma' żieda fil-każijiet pożittivi tal-Covid-19 u l-varjant tiegħu tar-Renju Unit. Dan joħroġ minn analiżi internazzjonali li turi li l-ikbar żieda fil-każijiet pożittivi qed isseħħ fil-Lvant u ċ-ċentru tal-Ewropa. Fl-ewwel ġimgħa ta' Marzu kienu disa' pajjiżi biss minn 40 li li rrapportaw inqas każijiet minn Frar. Iż-żieda fil-każijiet hija ta' tħassib kbir hekk kif il-pandemija wriet li din twassal għal żieda fil-pazjenti fl-isptar, pressjoni fuq is-sistema tas-saħħa u mwiet. Fil-fatt din il-ġimgħa partijiet mill-Estonja spiċċaw mingħajr sodod fl-isptar waqt li fir-Repubblika Ċeka u fl-Islovakkja, l-awtoritajiet kellhom imexxu l-pazjenti bil-Covid lejn pajjiżi oħrajn Ewropej. L-isptarijiet fil-Latvja qegħdin iħejju għat-tielet mewġa. L-Ewropa ntlaqtet ħażin ħafna meta l-pandemija nfirxet għall-ewwel darba fil-kontinent is-sena li għaddiet. Madankollu din id-darba hija differenti għar-raġuni li hemm bosta varjanti, fosthom dak tar-Renju Unit li jinxterdu ħafna iktar malajr. It-tama hija marbuta mal-programmi ta' tilqim iżda dawn qegħdin iseħħu b'veloċità differenti madwar l-Ewropa kollha.